A is dronk. Al weer. En daar’s ’n chaos in die huis. Hoe kan iemand wat nooit self met só ’n probleem te kampe gehad het nie, werklik die ontwrigting van so iets verstaan?
Die skellery… die dreigemente… die ruwe hartseer… die angste. Ma wat haarself noodgedwonge in die badkamer moet gaan toesluit en bid dat hy nie dit sal regkry om die deur oop te skop nie. ’n Welmenende familielid wat tussenbeide kom. Maar wat in die proses erg seerkry. Stomgeslane kinders wat die vodde van hul verskeurde gemoedere agter inmekaargeklemde vuisies probeer wegsteek... sodat hulle self niks sal doen wat Pa se teuellose woede nog verder sal aanblaas nie.
As ’n mens op die volle verhaal van die dranksugtige pa hierbo ingaan, kan daar dalk ’n prentjie ontvou wat baie meer kompleks is as wat dit op die oppervlak lyk. Die man is tien teen een vasgevang in verslawing waarteen hy hom met ’n groot wroeging probeer verset wanneer hy nugter is, maar wat hom tot ’n boerse gewetensloosheid afstomp sodra hy nie meer anders kan as om weer voor drank te swig nie.
Hy weet lankal alles stuur op ’n ramp af. Maar as hy gedrink het, bekommer hy hom nie so daaroor nie. Dit word ’n onheilige kringloop van drink om beter te voel en slegter te word juis omdat daar gedrink word. Uiteindelik kan die persoon homself feitlik met die beste wil ter wêreld nie meer help nie.
Een van die feitlik seker tekens dat iemand ’n alkoholis is, is waar hy soggens behoefte het aan ’n regmakerdrankie. Ander tekens kan wees dat die persoon kwaad word wanneer mense sy drankverbruik kritiseer of skuldig voel omdat hy so drink. (Let wel, oral waar in hierdie artikel na die alkoholis as hy of hom verwys word, moet ook sy of haar gelees word. Alkoholisme tref immers albei geslagte.)
Omdat alkohol met die liggaamswater meng, raak ’n gegewe hoeveelheid alkohol meer gekonsentreerd in ’n vrou se liggaam as in ’n man s’n. Ons kan dit vergelyk met ‘n aksie soos om dieselfde hoeveelheid alkohol in ’n veel kleiner emmer water te gooi.
is uiters belangrik vir die menslike gestel, maar niks kan die letselweefsel verwyder wat as gevolg van drank of weens ander oorsake aan die lewer vorm nie. Die gesonde weefsel vervaardig proteïen, help infeksies beveg, maak die maak die bloed skoon, help ons om ons kos te verteer en berg energie op. As die weefsel verskrompel het, is daar ernstige probleme.
Al is daar niks te doen aan ’n erg beskadigde lewer nie (buiten miskien ’n leweroorplanting) bly dit nodig dat die pasiënt dadelik van enige alhoholdrinkery sal afsien om verdere skade en ’n verergering van die toestand te voorkom.